ईसा की पहली शताब्दी से ही नारी की स्थिति गिरने लगी थी.दिगंबर सिद्ध आचार्यों को वह सिद्धि के मार्ग में रोड़ा प्रतीत हुई,वे उसे अज्ञान, दुख और नरक की ओर ले जानेवाली मानने लगे .पुरुष की दुर्बलता का दायित्व नारी पर डालते हुये जैन आचार्यों ने कहा कि नारी की वाणी में अमृत और हृदय में विष होता है. बौद्ध-काल में सतीत्व का आदर्श प्रतिष्ठित रहा,और नारी को हेय माना गया.'कण्डिन-जातक ' में कहा गया है कि उस जनपद को धिक्कार है जिसका संचालन स्त्रियाँ करती हैं. उस काल में नारी का आदर्श था कि वह पति के प्रति समर्पित और निष्ठावान रहे,अपमान ,तिरस्कार और कष्ट सह कर भी मन में दुर्भावना न रखे,कुण्ठा न पाले .पुरुष को अधिकार है कि जब चाहे उसे त्याग दे क्यों कि उसके जीवन का ध्येय उच्च है.(पुरुष केवल पुत्र परिवार तक सीमित नहीं है ,जब कि नारी जीवन का लक्ष्य यही है कि इसी मनें अपने अस्तित्व को विलीन कर दे.यदि वह परिवार त्याग कर निकल जाता है तो उसकी संतान के पोषण का दायित्व स्त्री का है.संसार की विषम स्थितियों को झेलना उसकी नियति है जो उसे अकेले सहन करना है.नारी जीवन की करुणाभरी कहानी उन 'थेरी-गाथाओँ' में मिलती है जो स्त्रियों द्वारा रचित हैं. प्रारंभ में बुद्ध की करुणा के कपाट केवल पुरुषों के लिये खुले थे.नारी का प्रवेश निषिद्ध था .बाद में उसे सद्धर्म में दीक्षित होने का अधिकार मिला लेकिन वह केवल तभी जब उसे अपने स्वामी की अनुमति मिल जाये.इस मामले में कुल-स्त्री से अधिक भाग्यशाली वेश्यायें रहीं,जो स्वाधीन थीं. एक ओर सामान्या के नाम पर व्यभिचार उचित ठहराया जा रहा था.दूसरी ओर था दरबारों और रजवाड़ों का विलासी जीवन.जिस पर मन आया उठवा कर हरम में डाल लिया.एक बार किसी की भोग्या बन जाने के बाद स्त्री के लिये कहीं जाने को कोई रास्ता नहीं बचता था.यथा राजा तथा प्रजा के अनुसार जनता का आचरण भी तदनुरूप हो गया था.ऐसी स्थिति में पुरुष की काम-पिपासा पर नियंत्रमण लगाने तथा उसे विरक्त करने के लिये संतों ने नारी देह की निन्दा शुरू की .उनका उद्देश्य जन सामान्य को ऐन्द्रिय-सुखों से विमुख कर आध्यात्मिकता की ओर उन्मुख करना था. इहलोक से वैराग्य और गृह-त्याग का पाठ उन्होंने पढ़ाना शुरू कर दिया.उन्हें यह भी प्रतीत हुआ कि नारी को स्वीकार कर उन्हें संसार को स्वीकार करना होगा और समाज के नियंत्रण में रहना होगा . ऐसी स्थिति में कर्मठ जीवन बिताना आवश्यक होता .मनमौजीपन अथवा निठल्लापन उनमें से अधिकाँश के स्वभाव में था 'मैं भी भूखा ना रहूँ ,साधु न भूखा जाय' यह उनके लिये पर्याप्त था. पत्नी और बच्चों के भरण-पोषण की चिन्ता उन्हें नहीं थी.वे घर जला कर हाथ में लुकाठी ले कर खड़े हो गये और दूसरों को भी घर जला कर अपने साथ चलने की प्रेरणा देने लगे.